Mette Frederiksen (S), 2010-11-30:
Siden 2001, hvor VKO fik flertallet af mandaterne her i Folketinget, er der blevet gennemført meget lovgivning.
Mange af beslutningerne har vi fra Socialdemokratiets side været imod, ofte fordi de har været fordelingspolitisk forkerte, eller fordi de ganske enkelt har skubbet Danmark i den forkerte retning.
Og nogle gange, når man som oppositionspolitiker må afvise et forslag fra sine politiske modstandere, kan man godt ærgre sig over det, fordi der kan være enkeltelementer i forslaget, som man sådan set godt kan støtte.
Andre gange må man pure afvise et forslag, fordi forslaget er usympatisk, uretfærdigt og uigennemtænkt.
Og det er lige præcis sådan, vi har det med det her forslag.
I Danmark modtager vi hvert år nogle flygtninge.
Det er mennesker, der flygter fra borgerkrig eller fra individuel forfølgelse.
Hver eneste af dem kan berette om et liv eller begivenheder, som ingen mennesker burde gennemleve.
Opnår man flygtningestatus i Danmark, skal man beskyttes, og man skal selvfølgelig også have ordentlige levevilkår.
Mange flygtninge er voksne, når de kommer til Danmark.
De har måske arbejdet i deres hjemland og optjent en pension der, som de selvfølgelig ikke kan tage med sig, når de flygter.
De her flygtninge står relativt dårligere end de fleste andre, også når de bliver ældre, og de er helt uden skyld i deres egen situation.
Mange borgere med baggrund som flygtninge opnår dertil aldrig en god tilknytning til det danske arbejdsmarked.
Traumer har måske bidt sig fast, sproget driller, eller ar på sjælen forhindrer et liv, som de fleste andre lever.
Og selv om jeg tror, at en mere målrettet beskæftigelsesindsats vil kunne bringe flere mennesker også med flygtningebaggrund tættere på det ordinære arbejdsmarked, så vil der sikkert også i fremtiden være mange borgere med flygtningebaggrund, der vil have svært ved at magte et job på lige vilkår med andre, og som derfor er afhængige af et ordentligt forsørgelsesgrundlag.
Mange mennesker med flygtningebaggrund er derfor økonomisk sårbare, og det er meget, meget få af dem, der har råd til at spare op til deres egen alderdom.
I dag kan borgere med flygtningebaggrund i Danmark selvfølgelig få folkepension, ligesom alle andre kan få det,
men også den rettighed skal der nu, hvis det står til regeringen og Dansk Folkeparti, pilles ved.
I fremtiden skal det være således, at mennesker med flygtningebaggrund mister deres ret til at modtage folkepension ligesom alle andre pensionister i Danmark.
Helt ærligt, hvor dybt kan Dansk Folkeparti og regeringen egentlig falde?
Der indføres nu brøkpension for flygtninge, således at folkepensionens størrelse afhænger af antallet af år, man har været bosat i Danmark.
Regeringen og sikkert også Dansk Folkeparti siger frejdigt, at det jo blot er at sidestille flygtninge med andre indvandrere.
Men helt ærligt: Forventer regeringen og Dansk Folkeparti, at mennesker, der flygter fra krig og elendighed, på vej ud af grænsekontrollen lige skal bede om at få deres pension med til Danmark?
Var situationen ikke så alvorlig, ville det her jo næsten være til at grine af.
Borgere i Danmark med flygtningestatus har ikke mulighed for at tage en eventuel pensionsopsparing med fra deres hjemland.
Mange har dårlig tilknytning til arbejdsmarkedet.
Gennemføres forslaget, som det ligger her, vil det betyde mere fattigdom og dermed også mere ulighed i vores samfund.
Vi stemmer nej til det her lovforslag, og det er os helt, helt ubegribeligt, hvordan flertallet kan have det her syn på flygtninge og deres alderdom i Danmark.